Svarene fra boligministeren blæser i vinden - Elsebeth fra Gellerup
Her er du: Forside / Aktuelt / Svarene fra boligministeren blæser i vinden
Borgmesteren, direktøren for Brabrand Boligforening, Keld Laursen, Boligminister Kaare Dybvad og rådmand Kristian Würtz nød udsigten fra taget af højhuset.
Da Kaare Dybvad var på besøg i Skovgårdsparken i mandags, spurgte jeg ham, om han ikke ville svare på min mail. Dagen efter lå der et svar fra ham. At han så overhovedet ikke svarede på det, jeg spurgte om, er vel ikke overraskende, han er jo politiker.
Han skriver blandt andet, at:
"De udsatte boligområder udgør kun knap otte procent af alle almene boliger i Danmark. Det er altså kun en lille del af den samlede almene boligmasse, der er omfattet af det egentlige lovkrav om indførelse af udlejningsregler."
Ja, det er jo fint. Hvis de otte procent var i Århus. Men det hjælper ikke mig noget, at der er boliger, jeg må flytte ind i i Nordjylland, når min arbejdsplads ligger i Århus.
Ifølge en forespørgsel fra Enhedslisten til borgmester Jacob Bundsgaard, fremgår det, at jeg er udelukket fra at flytte ind i 37% af alle familieboliger i Århus.
Det er en problematik, som mange andre nok kan genkende. Vi er de uønskede. Dem, der skal skubbes ud for at erstatte os med dem, der er endnu mere ressourcestærke (altså ifølge politikerne).
Jeg betragter ikke mig selv som en byrde. Jeg betragter mig selv som et aktivt medlem af (lokal)samfundet. Som frivillig, som skatteyder, som ven, som menneske. Jeg vil have lov til at bo det sted, jeg gerne vil. Lige nu er det sted mit hjem Gellerup. Men hvis jeg skulle få lyst til at flytte vil jeg selv vælge, hvor jeg flytter hen. Selvfølgelig ud fra den forudsætning, at jeg kan betale huslejen.
Kaare Dybvad svarer ikke på mit spørgsmål om mine 20 timer. Ingen steder viser han forståelse overfor min og mange andres situation og det gør jeg vred og skuffet.
Kaare Dybvad har god udsigt fra Højhuset til blokkene i Gellerup
Stor debat på hans væg
Samme dag han havde været i Skovgårdsparken laver han en opdatering om turen. Han skriver blandt andet:
" For mig at se, er det helt afgørende, at vi får brudt med nogle af de parallelsamfund, som er opstået over de seneste årtier. Hvis ikke vi både bogstaveligt og i overført betydning får åbnet områderne mere op mod resten af samfundet, vil problemerne kun vokse sig endnu større!"
Da han i kommentarerne får at vide, at han taler om problematikker, som i virkeligheden ikke eksisterer, svarer han:
"Jeg har boet i Ågården i København, som har den samme beboersammensætning som mange udsatte boligområder, herunder en høj andel kriminelle. Det føles meget ubehageligt".
At bo i Gellerup er ikke for alle. Det vil jeg gerne indrømme. Men dem, der bor her er hovedsageligt rigtigt glade for det. De bor her ikke kun fordi de ikke kan finde andet, men fordi stedet er unikt med hensyn til fællesskab, sammenhold og mangfoldighed. Nogle mennesker vil gerne passe sig selv, det er der også mulighed for i Gellerup. Du behøver ikke at være social. Du bliver heller ikke kriminel er at bo her. Den eneste kontakt jeg har haft med politiet i Gellerup var, da jeg anmeldte en blotter.
Jeg bruger min tid med mit arbejde og frivilligt arbejde. Jeg er træt af at få at vide, at mit område er utrygt, når det ikke er det, jeg oplever, når jeg hver dag går på gaden, eller cykler rundt i kvarteret efter mørkets frembrud. Jeg oplever åbne, søde og positive mennesker, som hilser pænt på gaden og som er imødekommende overfor mig.
Jeg siger ikke, at alt er perfekt i Gellerup. Det er der nok ingen, der mener. Men at blive ved med at stigmatisere os, der bor i området og pege fingre af os, hjælper ikke. Det løser ingen problemer, at politikerne anset os som andenrangsborgere,
Jeg har tænkt meget på at flytte fra Gellerup på det sidste. Ikke fordi jeg ikke kan lide at bo her, langt fra.
Men fordi det er så meget i områdets der er usikkerhed omkring.
Hvornår skal blokkene rives ned? Hvem skal flytte? Hvor skal folk bo?
Og det vigtigste for mig. Hvordan bliver Gellerup ved med at forblive unik, når der hele tiden laves forandringer i området?